Peetrus hukati keiser Nero ajal  64. (67.) aastal. Enne hukkamist lõi Peetrus kartma ja tahtis põgeneda. Roomast väljuval teel Via Appial kohtus Peetrus Kristusega. Peetrus küsis: "Issand, kuhu lähed?" (Domine, quo vadis?). Jeesus vastas: "Rooma, et mind uuesti risti löödaks." Sellega andis ta mõista, et Peetrus peab talle määratud saatuse vastu võtma. Peetrus tundis häbi ning pöördus Rooma tagasi, et Paulusega hüvasti jätta ja ristisurma minna. Kui Peetrust hakati risti lööma, palus ta end naelutada jalad ülespidi, et mitte korrata Kristuse hukkamispoosi. Püha Peetruse haud asub Roomas  Püha Peetri kiriku kupli ja peaaltari all asuvas maa-aluses  krüptis, seal hoitakse ka tema reliikviaid.